Viivästykset koskettavat arviolta tuhansia junamatkustajia, sillä juhannuksen jäljiltä vaunut ovat olleet täpötäynnä.

VR:n viestintäjohtaja Tatu Tuominen kehottaa matkustajia varautumaan merkittäviin viivästyksiin junaliikenteessä Jyväskylän kohdalla tapahtuneen ajojohdinvaurion vuoksi.

Liikenneviraston mukaan Jyväskylän rautatieasemalla junat eivät saa sähkövirtaa, koska ajolangat ovat katkenneet. Vaurion tulisi olla korjattuna maanantaiaamuun kello 6.00 mennessä, minkä jälkeen junat voisivat jatkaa matkaansa Jyväskylän aseman ohitse normaalisti.

Ajolankojen korjaamiseen asti VR korvaa Jämsä-Pieksämäki -välin junat bussiyhteyksillä. Sunnuntai-illan aikana rataosuudella piti matkata kaikkiaan 10 junaa.

Vaurio havaittiin, kun noin kello 16.15 vauriopaikalle ajoi juna.

Viestintäjohtaja Tuomisen mukaan VR on saanut sunnuntaina järjestettyä korvaavat bussit kaikille Jyväskylän kautta matkanneille junille.

- Edelleen Jämsä-Pieksämäki ajetaan busseilla. Kun on aika paljon ihmisiä liikkeellä, kuljetuksissa oli alkuun pientä hakemista, mutta nyt ne on saatu järjestettyä, Tuominen sanoi kello kahdeksan aikaan sunnuntai-iltana.

VR myös varautuu korvaamaan maanantaiaamun vuoroja busseilla siltä varalta, että korjaustyöt eivät valmistuisikaan ajoissa.Vaurion aiheuttamat viivästykset ovat koskettaneet arviolta tuhansia junamatkustajia, sillä juhannuksen jälkeen vaunut ovat olleet täynnä paluumatkustajia.

Korvauksia voi hakea

Jos kaukojuna viivästyy yli tunnin, matkustajalla on oikeus korvaukseen viivästyksestä. Kilpailu- ja kuluttajaviraston mukaan hyvityksen alaraja on neljä euroa. Maksettavat vähimmäiskorvaukset ovat 25% lipun hinnasta, jos juna on saapunut pääteasemalleen vähintään tuntia suunniteltua myöhemmin, ja 50% lipun hinnasta, jos viivästys on ollut yli kahden tunnin mittainen.

Lisäksi matkustaja voi vaatia ilmaiseksi aterioita ja virvokkeita, jos niitä on saatavilla junassa tai asemalla. Määrän tulee kuitenkin olla kohtuullisessa suhteessa odotusaikaan.

VR:llä on nettisivuillaan hyvityslomake, jonka kautta korvausta voi hakea.

Hirveä pauke ja ryske

Pieksämäeltä Tampereelle matkalla ollut, Iltalehteen yhteyttä ottanut mies kertoo, että ongelma ilmeni, kun juna oli saapumassa Jyväskylään.

- Kun junassa tuli kuulutus, että juna saapuu Jyväskylään, alkoi kuulua hirveä pauke ja ryske.

Juna joutui pysähtymään äkisti Jyväskylän kohdalla, ja ihmisiä alettiin evakuoida pois junasta.

Hän kertoo, että Jyväskylän matkakeskuksen pihalla on tällä hetkellä iso joukko ihmisiä. Ihmisten evakuointi junasta oli vielä hieman viiden jälkeen kesken.

- Autoin muutamaa vanhusta pääsemään pois junasta. Minä ja vieressäni istunut varusmies yritimme kysellä konduktööriltä, miten matkaa päästään jatkamaan. Hän ei osannut sanoa muuta kuin että katsotaan sitä sitten, kun ihmiset on saatu pois junasta.

Rataliikennekeskuksen liikennepäällikkö Jorma Laaksonen sanoo, että ajojohtimien katkeaminen ei ole aiheuttanut vaaratilannetta. Syy vaurioon ei ole selvillä.

VR varautuu korvaaman seuraavat maanantaiaamun junat busseilla.

S 80 Jyväskylä-Tampere klo 05:28 välillä Jyväskylä-Jämsä

IC 150 Jyväskylä-Helsinki klo 06:20 välillä Jyväskylä-Jämsä

IC 140 Pieksämäki-Helsinki klo 06:30 välillä Pieksämäki-Jämsä

Juttua päivitetty kello 19:19 ja kello 17.43